als_Latn dik_Latn sag_Latn
Mediat e huaja vijojnë të shkruajnë për Shqipërinë, të cilën e cilësojnë destinacion turistik ende të pazbuluar plotësisht. Këtë herë, është portali zviceran, Swiss.Info, që tenton ta çojë Shqipërinë më afër turistëve nga Zvicra. Megjithatë, kjo media thekson edhe problematikat në vendin tonë, që nga gjendja e rrugëve apo betonizimi i bregdetit. “Shqipëria, e mbyllur për dekada të tëra dhe e hapur vetëm 20 vitet e fundit, po tenton që ta promovojë veten si një destinacion turistik. Por nuk është një vend i njohur dhe as një destinacion për turistët, edhe pse numri i vizitorëve po rritet”, thuhet në krye të shkrimit. Më pas, artikulli vijon me një citim të ambasadorit zviceran në Tiranë, Aleksandër Vitver. Sipas tij, Shqipëria nuk është akoma në radar, kjo për shkak të reputacionit të keq, por ka një potencial të madh turistik. “Shqipëria mund të ketë potencial, por ka edhe një reputacion të keq. Shpesh për të, bëhet lidhja me korrupsionin, krimin dhe gjakmarrjen. Nuk është çudi që për momentin nuk përfshihet mes destinacioneve turistike të agjencive zvicerane”. Megjithatë, sipas Swiss.Info, numri i zviceranëve që vizitojnë Shqipërinë, është rritur shumë këto vitet e fundit. Teksa bën një panoramë të situatës në Shqipëri, portali vë në dukje mikpritjen e shqiptarëve, por kritikon gjendjen e rrugëve dhe situaten jo te mire në transportin publik. Problem tjetër, që nxirret në pah në këtë shkrim, është edhe betonizimi i vendit, sidomos në zonat turistike.
als_Latn